Katrine Daugaard (LA), 2024-05-08:
Tak for det, formand.
Det her lovforslag har med god grund fyldt utrolig meget, både i pressen, på SoMe og på Christiansborg, lige siden det blev sendt i høring.
Rygterne om, hvad der gemte sig i det, løb hurtigt, og når man læste, hvad folk skrev, tænkte man: Det kan da ikke være rigtigt; de må da have misforstået noget; der er da ikke nogen på Christiansborg, der kan finde på at foreslå at låse borgere inde, og da slet ikke i op til 10 timer i døgnet; aflåsning af døre til borgeres egne boliger – ej, ved du nu hvad!
Dette er ikke løsninger, man i et land som Danmark skal så meget som tænke på at gøre brug af.
At regeringen ikke alene har gjort sig tankerne, men også ender med at gøre alvor af dem med det lovforslag, der i dag behandles,
vidner ikke alene om et dybt kritisabelt menneskesyn, men også om en regering, der ikke har kunnet levere ordentlige svar på de udfordringer, som det specialiserede socialområde har.
Magtanvendelse kan aldrig og må aldrig erstatte socialpædagogisk faglighed.
Forslaget indeholder dog også en lang række af ting, som vi i LA hilser velkommen.
Reglerne er på nogle punkter for rigide.
Det er de f.eks., når det gælder brug af stofseler, hvor det i dag skal noteres, hver gang en medarbejder klikker selen op og i, selv om der er en forhåndsgodkendelse og selen er der for at forhindre en borger i at falde ud af sin kørestol.
Vi finder det i Liberal Alliance bestemt bedre, at medarbejdernes tid bruges på borgerne end på seleklikskemaer.
Forslaget giver også mulighed for kamerakig, hvilket nogle borgere vil foretrække, i og med at det ikke forstyrrer en sovende borger.
Har man i dag en nattevagt, må en beboer ikke låse sin dør, hvilket desværre resulterer i, at andre beboere kan rende rundt om natten og begå seksuelle overgreb.
Med kamerakig kan borgeren faktisk låse sin dør.
I den forbindelse er det Liberal Alliances holdning, at en borger altid bør kunne sige nej til kamerakig, hvis vedkommende foretrækker en vågen nattevagt.
En sådan løsning er også noget, vi er blevet lovet at man i aftalekredsen vil kigge på at få indført.
Lovforslaget giver også mulighed for at kunne bruge særlige døråbnere, så vi kan passe bedre på de demente borgere, som der i dag er alt for mange historier om forvilder sig væk og i de værste tilfælde findes døde eller alvorligt tilskadekomne.
Døråbnerne skal selvfølgelig være med en teknologi, der gør, at borgere, der sagtens kan bevæge sig sikkert udenfor, ikke møder en låst dør.
LA finder det også positivt, at epilepsialarmer fjernes fra magtanvendelseskomplekset, fordi brugen af dem ikke er en magtanvendelse, men i høj grad livreddende hjælp.
Som I nok kan høre på mig, mener vi i Liberal Alliance, at lovforslaget både indeholder nogle meget gode forslag og nogle alt for yderliggående udvidelser i forhold til brug af magt.
Men Liberal Alliance er gået med i handicapaftalen, hvor vi også er blevet enige om en lang række ændringsforslag, og det medfører, at store dele af det her lovforslag kommer til at bortfalde.
På baggrund af de aftaler og ændringsforslag kommer LA til at stemme for det her forslag.
Jeg skulle hilse fra Konservative og sige, at det samme gælder for dem.